Søren Egge Rasmussen (EL), 2023-02-23:
Tak for debatten omkring vores forslag.
Hvis man kigger på, hvad der er sket de sidste 3 år, er der blevet lavet rigtig mange klima- og energiaftaler, siden vi vedtog klimaloven i 2019, og der er virkelig lagt mange spor ud.
Jeg synes så, at vi har satset meget på udvikling – ccs, power-to-x, pyrolyse – og det er, som om jo mere fremmed et tiltag er, jo nemmere er det at få en stor opbakning til det, og så er vi politisk kommet til at overse, at energieffektiviseringer og energibesparelser også er en væsentlig del af løsningen, når vi skal arbejde med klimaloven og komme frem til på en effektiv måde at nå i mål.
Jeg synes, at det, at vi nu i et år har haft en angrebskrig i Ukraine og haft oplevelser med forsyningssikkerhed og stigende energipriser, gør, at det er endnu vigtigere at arbejde med energibesparelser og energieffektiviseringer, og det er ikke alt, der foregår ude i samfundet, som er lige hensigtsmæssigt.
Jeg tror, at vi vil komme til at opleve en del lejebolig- og boligforeninger, som har stigende problemer med skimmelsvamp, fordi folk sparer for meget og ikke lufter nok ud.
Så man kan også spare for meget; det vil jeg bare sige.
Det bliver nævnt meget i debatten, hvad EU er på vej med, og det er jo fint, at der er en proces i EU, som sætter fokus på, hvordan der kan laves energieffektiviseringer, og hvis man kommer frem til noget, som er seriøst på bygningsområdet, er vi helt med på det.
Men jeg synes ikke, at det er validt, at man ligesom siger, at fordi det er i proces, kan vi ikke planlægge så meget i Danmark.
Det har vi jo kunnet på andre punkter i Danmark, og derfor er det lidt spøjst at høre regeringens afvisning af det her.
Hvis jeg sådan reflekterer over, hvordan det her er blevet modtaget, kan jeg se, at ministeren og regeringspartierne deler nogle intentioner omkring det her.
Jeg har så bare valgt den forkerte dato, og jeg er da helt med på at ændre datoen, hvis det kan skabe fred i Folketinget.
Så vil jeg gerne sige tak for SF's engagement her.
Det er jo helt korrekt, at vi har nogle oplysninger om, hvad det er for nogle boliger, vi har i Danmark, via energimærker og via den registrering, der er ude i kommunerne.
Og så har man et anlægsloft i kommunerne, som gør, at det vedligeholdelsesefterslæb, der er derude, henter man ikke ind, fordi man ikke må bruge pengene.
Altså, vi har jo kommuner i Danmark, som har penge på bogen, men som ikke må bruge dem til fornuftige ting, der sådan set kunne give bedre indeklima og være energieffektivt.
Jeg vil også gerne sige tak til De Radikale for støtten.
Jeg vil meget gerne være med til at se på at finde en bedre dato, som flere kan lide.
Jeg tror egentlig ikke, at det her er så kompliceret at lave, for der er jo aktører omkring os, som også forholder sig til det.
Altså, CONCITO har arbejdet med det seriøst; vi har SYNERGI, som efterspørger, at der skal ske noget mere; vi har Klimarådet, som kommer med en rapport i næste uge, og der kan man slå op på side 146 og læse og blive inspireret af, hvad der står dér – så jeg tror sådan set også, at Klimarådet kunne være en samarbejdspartner, hvis man vil lave en strategi sådan relativt hurtigt – og vi har Rådet for Grøn Omstilling, som faktisk her i februar har lavet en national handlingsplan for energieffektiviseringer.
Så vi har jo aktører derude, som gerne vil spille med på det her, og det synes jeg man skal forsøge at favne.
Og jeg vil ikke helt afvise, at vi vil komme frem til at skrive en beretning i udvalget, som der kunne opnås flertal for, altså hvis regeringen er lidt åben over for det.
Jeg vil også benytte lejligheden til at sige tak til De Konservative.
Jeg tror sådan set, at vi kan komme frem til noget, som kan rykke i den rigtige retning.
Vi kan ikke nøjes med udelukkende at elektrificere og udbygge den vedvarende energi.
Tak for debatten.